CELEX: C2004/179/08
Language: el
Date: 2004-07-10 00:00:00
Title: Υπόθεση C-195/04: Προσφυγή της Επιτροπής των Ευρωπαϊκών Κοινοτήτων κατά της Φινλανδικής Δημοκρατίας που ασκήθηκε στις 29 Απριλίου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/4
            
         Προσφυγή της Επιτροπής των Ευρωπαϊκών Κοινοτήτων κατά της Φινλανδικής Δημοκρατίας που ασκήθηκε στις 29 Απριλίου 2004
   (Υπόθεση C-195/04)
   (2004/C 179/08)
   Η Επιτροπή των Ευρωπαϊκών Κοινοτήτων, εκπροσωπούμενη από τους K. Wiedner και M. Huttunen, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 29 Απριλίου 2004 προσφυγή κατά της Φινλανδικής Δημοκρατίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               Να αναγνωρίσει ότι η Φινλανδική Δημοκρατία παρέβη την υποχρέωση που υπέχει από το άρθρο 28 της συνθήκης περί ιδρύσεως της Ευρωπαϊκής Κοινότητας, διότι ο αρμόδιος για τις προμήθειες του Δημοσίου οργανισμός Senaatti-kiinteistöt, προβαίνοντας στην αγορά εξοπλισμού μαγειρείου, παρέβη θεμελιώδεις κανόνες της συνθήκης, ιδίως την αρχή της απαγορεύσεως των διακρίσεων, στην οποία περιλαμβάνεται και η υποχρέωση ενέργειας με διαφάνεια, καθώς και
            
         
               2.
            
            
               Να καταδικάσει τη Φινλανδική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Ναι μεν οι κοινοτικές οδηγίες που αφορούν τις αγορές δημοσίων έργων και δημοσίων προμηθειών δεν εφαρμόζονται στις αγορές των οποίων το ύψος δεν υπερβαίνει ένα ορισμένο όριο, εξακολουθούν όμως να ισχύουν οι θεμελιώδεις κανόνες της συνθήκης, ιδίως η αρχή της απαγορεύσεως των διακρίσεων, στην οποία περιλαμβάνεται η υποχρέωση διαφάνειας.
   Το Δικαστήριο έχει δεχθεί ότι έστω και αν ορισμένες συμβάσεις αφορώσες προμήθειες του Δημοσίου δεν εμπίπτουν στο πεδίο εφαρμογής των σχετικών με τις εν λόγω προμήθειες οδηγιών, οι αρμόδιες για τις προμήθειες αυτές δημόσιες αρχές οφείλουν να ακολουθούν τους θεμελιώδεις κανόνες της συνθήκης. Μολονότι ο κοινοτικός νομοθέτης δέχεται ότι οι ειδικές διαδικασίες που προβλέπουν οι αφορώσες τις προμήθειες του Δημοσίου οδηγίες δεν εφαρμόζονται στις προμήθειες εκείνες οι οποίες δεν υπερβαίνουν το προβλεπόμενο από τους οικείους κανόνες όριο αξίας, τούτο δεν σημαίνει ότι οι σχετικές συμβάσεις παύουν να διέπονται από τους κοινοτικούς κανόνες.
   Από τη νομολογία προκύπτει σαφώς ότι οι προμήθειες πρέπει να λαμβάνουν δημοσιότητα στον προβλεπόμενο βαθμό και ότι η εν λόγω υποχρέωση διαφάνειας επιβάλλεται και όσον αφορά τις προμήθειες εκείνες με εκτιμώμενη αξία μη υπερβαίνουσα το προβλεπόμενο από τις οικείες κοινοτικές οδηγίες όριο.